VEGA præsenterer

**Swingende hiphopfest med Movits! i VEGA**

*Dans weekenden i møde med svenske Movits!, når de byder op til swingmoves, sax-soloer og stramt flow fredag d. 1. april i Lille VEGA. Trioen har pakket pladetasken med nye sange.*

Svenske Movits! har fået fester til at accelerere med deres eksplosive genremix siden 2008.

Stram rap buldrer henover pulserende bigband-bas og jazz-saxafon med et pust af pop og soul. Hvis man tvivler på, den kombination er yderst festlig, er trioens omfattende turnéplan det bedste modbevis. Inden Movits! rammer VEGA i april, har de turneret Nordamerika og store dele af Japan tyndt – med svensksproget rap! At stå stille er ikke en mulighed, når brødrene Rensfeldt og Jocke Nilsson indtager scenen.

**Æbletyvs-jazz hitter**

*Dom försökte begrava oss, dom visste inte att vi var frön*, som er trioens fjerde album, er netop udkommet - anført af førstesinglen ”[Dansa i Regnet](https://www.youtube.com/watch?v=JOoUYHiPQoY)”. Singlen har noget at leve op, til for trioen har tidligere toppet de amerikanske iTunes og Amazon-hitlister.

Sangen ”[Fel del av gården](https://www.youtube.com/watch?v=LnaeImQ0TSg)”, fra debuten *Äppelknyckerjazz*, blev Movits! indgang til det amerikanske marked efter, at den populære Late Show-vært Stephen Colbert faldt over den på Reddit og inviterede dem til at optræde i programmet.

**Old school-inspiration**

Trioen turnerede allerede sammen i 2005, under navnet Planeten Jorden, og til en efterfest blev Benny Goodmans ikoniske ”[Sing, Sing, Sing](https://www.youtube.com/watch?v=fhyhP_5VfKM)” sat på. Den blæste bandet bagover og ændrede deres musikalske kurs. De begyndte herefter at lave nye sange inspireret af swingtidens blæse- og perkussion-traditioner. Med den nye retning musikken havde taget, kom også et nyt navn. Movits!-navnet er inspireret af den svenske 1800-hundredtals musiker Fader Movitz, der hyldede den musikalske nationalhelt Carl Michael Bellman. I sin sangskrivning er forsanger Johan Rensfeldt nemlig meget inspireret af gamle svenske sangtekster.

**Fakta om koncerten:**

Movits! (SE)  
Fredag d. 1. april 2016 kl. 21  
Lille VEGA, Enghavevej 40, 1674 Kbh. V

130 kr. + gebyr

Billetter kan købes i dag via VEGAs hjemmeside og Billetnet.